
2016 елның 1 кварталында Татарстан Республикасы берләштерелгән бюджетына салым һәм салым булмаган керемнәр 41,2 млрд. сум тәшкил итә. Керемнәрнең бу күләме 2015 елның 1 кварталы белән чагыштырганда 2,2 млрд. сумга ким, ягъни 5%ка.

Бу күрсәткечләрне 2016 елның 1 кварталында Татарстан Республикасы берләштерелгән бюджеты үтәлеше йомгаклары буенча республика киңәшмәсендә Татарстан Республикасы финанс министры Радик Гайзатуллин хәбәр итте.

Татарстан Республикасы Хөкүмәте Йортында видеоконференцэлемтә режимында барлык муниципаль районнар белән узган республика киңәшмәсен Татарстан Республикасы Президенты Рөстәм Миңнеханов алып барды.

ТР финанс министры сүзләренчә, Татарстан Республикасы бюджеты 32,6 млрд. сумга үтәлгән, үткән ел белән чагыштырганда 2,2 млрд. сумга, ягъни 6%ка ким.

Җирле бюджетларның үз керемнәре үткән ел дәрәҗәсендә тупланган – 8,6 млрд. сум.

Аннары Татарстан Республикасы финанс министры аеруча мөһим салымнарга тукталды. 1 кварталда табышка салым килере – 12,7 млрд. сум, былтыргыдан 4 млрд. сумга ким, ягъни 24 процентка.

Радик Гайзатуллин хәбәр иткәнчә, Татарстан Республикасы Финанс министрлыгы ай саен 1151 оешма буенча табышка салымга мониторинг уздыра. Анализ күрсәткәнчә: 430 оешма түләүләрне киметкән, ягъни гомуми күләмнең 37% ы (4,9 млрд. сумга).

Тагын бер салым – физик затлар керемнәренә салым буенча Татарстан Республикасы берләштерелгән бюджетына 14 млрд. сум кергән, шулардан 9,7 млрд. сум республика бюджетына, җирле бюджетларга – 4,3 млрд. сум.

Салым булмаган керемнәр буенча Татарстан Республикасы берләштерелгән бюджетына 2,8 млрд. сум кергән, 2015 елның шул чоры белән чагыштырганда 127 млн. сумга, ягъни 4 процентка ким.

Җирле бюджетларга керемнәр 23 %ка кимегән һәм 1,2 млрд. сум тәшкил итә. Бу салым булмаган керемнәр 21 муниципаль районда һәм 2 шәһәр округында кимегән.

1 кварталга керемнәр буенча йомгак ясап, Радик Гайзатуллин ассызыклаганча, киләчәктә бюджет үтәлеше кискенләшә, бу 1 кварталда артта калуга бәйле.

Радик Гайзатуллин 1 кварталда федераль бюджеттан кергән акчаларга аерым игътибар итте. Федераль акчалар исәбеннән быел чыгымнар былтыргыга караганда 4,2 млрд. сумга кимегән.

2016 елның 1 кварталында Татарстан Республикасы берләштерелгән бюджеты чыгымнары 44,1 млрд. сум тәшкил итә.

Республика бюджеты 39,8 млрд. сум күләмендә чыгым ясаган.

Бюджетра трансфертлар җирле бюджетларга үз вакытында бирелгән һәм 9,7 млрд. сум тәшкил итә.

Киңәшмәдә Татарстан Республикасы Президенты Рөстәм Миңнеханов билгеләп үткәнчә, 2016 елның 1 кварталында Татарстанның тулаем төбәк продукты күләме былтырның шул чоры белән чагыштырганда 101,9 процент тәшкил итә, сәнәгать җитештерү индексы – 102,1 процент, төзелеш күләме – 104,2 процент.

Ваклап сатуда товар әйләнеше күләме 1,4 процентка кимегән.

«Икътисадка йогынты ясаучы факторлар бар, – диде Рөстәм Миңнеханов. – Бу ел башында нефть хакына бәйле».
Дәүләт хакимияте һәм җирле үзидарә органнарының бердәм "Рәсми Татарстан" порталы